9
Ubbaas Diza Wurseththa Qaada
1 Hessa gishshas ha ubbaa yo7ota ta wozinan qoppada aadho eranchchatinne xilloti ooththiza oosoy Xoossa kushenna; gido attiin asi sinththafe bana naagizayssi siiqo gidiin woykko ixo gidiin erenna. 2 Xillota woykko nagaranchchata gidiin, suureta woykko iitata gidiin, geeshshata woykko tunata gidiin, yarsho shiishshizayta woykko yarsho shiishshonttayta gidiin ubbatasikka wurseththa qaaday issino.
Lo7o asas hanzayssa mala
nagaranchchaska hanees;
caaqqizayssas
hanizayssa malakka
caaqos babbizaytas hanees.
3 Salo gufanththon ubbaa bolla gakkiza iitateththi hayssa; ubbaas wurseththa qaaday issino; hessafe bollarakka asa wozinay iitateththan kumidessinne gooyides; wurseththankka hayqqida asan gayttees. 4 Hayqqida gaammofe paxa diza kanay kiya; hessaththoka shemppora paxa dizayta giddon diza asas hidotay dees.
5 Shemppora paxa diza asi
ba hayqqanayssa erees;
gido attiin hayqqidayti
aykkoka erettenna;
istta qofsiza miishshi
ubbay dogettees;
istti go7ettana miishshika deenna.
6 Istta siiqoy, ixoynne
qanaatey ubbay
isttara issife dhaydes.
Hessa gishshas salo gufanththon
haniza miish ubbaan
aykko qaadaykka isttas deenna.
7 Baada ne kath ufayssan ma; ne woyne ushshaaka ne wozinay ufayettishin uya; ays giikko Xoossi ne ooththida ooson ufayettees. 8 Ubbaa wode ne may7oy booth gido; ne hu7eykka zayten tiyetto. 9 Salo gufanththon Xoossi nees immida guuth gidida ne de7o layththata ubbaan ne siiqiza ne machcheyra ufayssan de7a; ays giikko salo gufanththon ne de7oninne ne daaburda daabura ubbaan hayssi nees qaada. 10 Ne kushey ooththanaas demmidayssa ubbaa ne kumeththa wolqqan ooththa; ays giikko neni baana duufon oosoy, halchchoy, erateththinne aadho erateththi deenna.
11 Tani salo gufanththon
hara miish be7adis;
woththan xoonoy pilatatas
olan xoonoy wolqqamatas gidenna;
kaththi aadho eranchchatas,
dureteththi kiphatanchchatas,
sabay eranchchatas gidenna;
gido attiin ubbatikka wodeynne
qaaday gaththida mala haneettes.
12 Qasseka ba wode eriza asi deenna;
kafoy yarden geliza mala,
moley giten oykettiza mala,
asikka qoppontta dishin yiza
iita wodetan oykettees.
Aadho Erateththinne Eeyateth
13 Hessaththoka tana keehi malalisida hayssa aadho leemiso salo gufanththon be7adis. 14 Hessika issi biittan amarda asati de7iza qeeri katamay dawus; he katamayo olanaas issi wolqqama kawoy worajji dooddides; izi yuushon miixa giigsides. 15 He katamayn aadho eranchcha gidida issi manqo asi dees; izi ba aadho erateththan he katamayo ashshides. Gido attiin he manqozas oonikka qoppibeenna. 16 Hessa gishshas tani, «Aadho erateththi wolqqafe aadhdhees» gadis. Gidikkoka he manqozas diza aadho erateththazi kadhettides; iza qaalaykka siyettibeenna.
17 Eeyata ayssiza daanna waasoppe
aadho eranchchay
liiqon haasayza
qaalay seetettees.
18 Aadho erateththi
ola miishshafe aadhdhees;
gido attiin issi nagaranchchay
daro lo7o miish dhayssees.